DJECA IZ RADNIČKIH OBITELJI

Ema Vidović, 7.aOsnovna škola Bukovac

Zagreb, 01.03.2020.

Tema ovog eseja su djeca rođena u radničkim obiteljima u 19. stoljeću. U obiteljima je bilo mnogo djece koja su od malena postajala radna snaga i „donosila kruh na stol“. Takvo se odrastanje ne može smatrati djetinjstvom. Djetinjstvo uključuje igru, zabavu, školovanje, ljubav i bezbrižnost o čemu ta djeca nisu mogla ni sanjati. Nisu imali puno mogućnosti. Radili su u rudnicima, tvornicama, na poljima duhana, u dimnjacima... Svi članovi obitelji bili su prisiljeni raditi teške fizičke poslove kako bi preživjeli bez obzira na dob, spol i sposobnost za rad. U glavnom ću djelu usporediti dan radničkog djeteta u 19. stoljeću i dan djeteta 21.-og stoljeća.

Djevojčica Ana rođena je 1825. godine u Velikoj Britaniji. Ana ima sedam godina i najmlađa je od osmero braće i sestara. Svi imaju male, spretne ručice, pa ih je vlasnik rudnika zaposlio da rade za njega. Njezina rodbina radi u velikoj tvornici i zarađuju 2 penija mjesečno, isto kao i Ana. Takva jeftina radna snaga doprinosi razvoju države. Njen dan počinje prije izlaska sunca. Higijena joj je na jako niskoj razini i zbog toga se Anina obitelj boji raznih bolesti. Ana „praznog želudca“ sa svojom obitelji napušta kuću i odlazi na posao na kojem će se zadržati 12 sati, dok će se njeni roditelji zadržati 4 sata duže. Idu na posao sa strahom jer su čuli da se prije nekoliko dana urušio susjedni rudnik. Osim toga njezinu braću i sestre vlasnik rudnika svakodnevno tuče i maltretira kao konje što ostavlja duboku ranu i trajne fizičke i psihičke poremećaje. To se jako loše odražava na njihov rast i razvoj. Jedina „svijetla točka“ radnog dana je „obrok“ – tvrdi kruh i nejestiva slanina.

Dječak Toni rođen je 2012. godine u Hrvatskoj. Toni ima sedam godina i ima sestru Emu. Ide u prvi razred Osnovne škole Bukovac i jedina briga mu je kada će izići vani s prijateljima. Tonijev dan počinje kada ga sestra drugi put dođe „izvlačiti iz kreveta“. Nakon doručka odlazi u školu u kojoj se igra, uči, piše zadaću, stvara nova prijateljstva i u kojoj ima ukusnu užinu i ručak. Poslije škole se odmara, igra društvene igre sa svojom starijom sestrom i odlazi na trening.

Uspoređujući Anin i Tonijev život možemo uočiti neke sličnosti, ali i velike razlike. Iste su dobi, vole igru, zabavu i puno ljubavi, no nemaju oboje iste mogućnosti. Za vrijeme Tonijeve škole Ana radi u rudniku i zarađuje jako malo. Druženje s obitelji i okupljanje, Ani je nepojmljivo. Djeca poput Tonija, a i neki stariji nisu svjesni da odjeću koju nose izrađuju njihovi vršnjaci. Zbog loše higijene, životnih uvjeta, gladovanja i velikih napora, mala i slabašna djeca su često obolijevala i umirala. Iako su prošla dva stoljeća i situacija se uvelike promijenila postoje države u kojima su djeca još uvijek prisiljena raditi. Procjenjuje se da je oko 218 milijuna djece danas prisiljeno raditi u afričkim zemljama i u Indiji. Protiv toga se bore organizacije poput UNICEF-a  koje omogućuju siromašnoj i maltretiranoj djeci bolje životne uvjete i ljepše djetinjstvo. Također 1989. godine izdana je Povelja o dječjim pravima koja štiti djecu i omogućuje im kvalitetan život i sretno djetinjstvo. Moje osobno mišljenje je da su djeca najveće blago ovog svijeta i ne smijemo dozvoliti da ih itko zlostavlja! Trebamo se potruditi da svijet postane ljepše i bolje mjesto za djecu i omogućiti im školovanje, brigu, ljubav, topli dom..